ซื้อ BTS เป้าไกล 12 บ.รับผลดีบริหารรถไฟฟ้าสายสีเขียว-เก็งปันผลปีนี้กว่า 6.7%
บล.เอเซีย พลัสแนะซื้อ BTS เป้าไกล 12 บ.รับผลดีบริหารรถไฟฟ้าสายสีเขียว-เก็งปันผลปีนี้กว่า 6.7% ณ เวลา 10.58 น.อยู่ที่ 10.00 บาท ไม่เปลี่ยนแปลง มูลค่าการซื้อขาย 203.30 ล้านบาท
29 มิ.ย. 2558

ผู้สื่อข่าวรายงานว่า ราคาหุ้น บริษัท บีทีเอส กรุ๊ป โฮลดิ้งส์ จำกัด (มหาชน) หรือ BTS ณ เวลา 10.58 น.อยู่ที่ 10.00 บาท ไม่เปลี่ยนแปลง มูลค่าการซื้อขาย 203.30 ล้านบาท ขณะที่ดัชนีหุ้นไทยโดยรวมลบ 0.89%

บล.เอเซีย พลัส ระบุในบทวิเคราะห์ (29 มิ.ย.) แนะนำ “ซื้อ” BTS ราคาเป้าหมาย 12 บาท/หุ้น โดยมองว่าการที่พล.อ.อ. ประจิน จั่นตอง รมว.คมนาคม หารือกับ ม.ร.ว. สุขุมพันธ์ บริพัตร ผู้ว่าราชการกทม. ในประเด็นเกี่ยวกับรถไฟฟ้าสายสีเขียว ทั้งในช่วง แบริ่ง – สมุทรปราการ และช่วง หมอชิต – สะพานใหม่ – คูคต ซึ่งตามแผนภาครัฐเป็นฝ่ายลงทุนไปก่อน แต่จะมีการโอนให้ กทม.มาบริหารจัดการแทน เพราะกทม.เป็นผู้บริหารเส้นทางสายสีเขียวปัจจุบันอยู่แล้ว (หมอชิต – แบริ่ง) ถือเป็น Sentiment เชิงบวก หลังจากติดปัญหายืดเยื้อมาก่อนหน้านี้ (โดย กทม.ให้เหตุผลว่าอยากให้ภาครัฐช่วยแบ่งเบาภาระการลงทุนบางส่วน เพราะหากต้องลงทุนเองทั้งหมด จะไม่คุ้มทุน
ขณะที่ ภาครัฐยืนกรานตามเดิม และหากล่าช้าจะเปลี่ยนไปเจรจาหาผู้เดินรถโดยตรงเอง) ซึ่งเชื่อว่า การเข้าเจรจาหารือของผู้นำสูงสุดของทั้ง 2 ฝ่าย น่าจะมีความคืบหน้า หรืออย่างน้อยได้มีการพูดคุยในปัญหาอุปสรรคในช่วงที่ผ่านมาของทั้ง 2 ฝ่าย ทั้งนี้ เส้นทางดังกล่าวทั้ง 2 สาย นั้นอยู่ในสมมติฐานของฝ่ายวิจัยที่คาด BTS จะได้เป็นผู้บริหารการเดินรถ 
โดยรับค่าจ้างคล้ายๆ กับส่วนต่อขยายสายสีเขียว (อ่อนนุช – แบริ่ง วงเวียนใหญ่ – บางหว้า) คือ รับค่าจ้างเดินรถต่อกม. ซึ่งหากแผนการดังกล่าวมีความชัดเจนมากขึ้นในช่วงต่อจากนี้ จะสร้าง Sentiment เชิงบวกที่ดีต่อราคาหุ้น ที่จะกลับมาเก็งกำไรประเด็นดังกล่าวได้อีกครั้ง
นอกจากนี้ BTS ยังจ่ายปันผลปีนี้สูงกว่า 6.7% และสามารถรับปันผลของงวด 2H57/58 อีก 0.3 บาท/หุ้น หรือคิดเป็น Div yield ราว 3% (XD 31 ก.ค.นี้)